Der er i fugleflugtslinje over 5000 kilometer mellem Port of Aalborg og den canadiske havn Port of Saguenay, som ligger nord for storbyen Québec, men de to havne har en række visioner til fælles. Havnene har derfor indgået en samarbejdsaftale. Målet er at dele erfaringer og viden om udviklingen af fremtidens grønne løsninger inden for den maritime og industrielle havneindustri. - Med den nye aftale får vi mulighed for at udveksle erfaringer med en ligesindet havn, hvis forretning på mange måder ligner vores egen, siger Jesper Raakjær, som er Group Chief Visionary Officer hos Port of Aalborg. Mere end et stykke papir Det var den canadiske havn, der fik øjnene op for havnen i Aalborg og tog initiativ til et samarbejde. - Port of Aalborg er anerkendt i branchen som førende inden for ansvarlig og bæredygtig udvikling af maritime og industrielle havneaktiviteter, især takket være et tæt samarbejde med Aalborg Universitet, fortæller Carl Laberge, som er administrerende direktør hos Port of Saguenay. - Så vi er glade for nu at igangsætte et samarbejde, der er det første af sin slags for os og som kommer til at være med til at styrke udviklingen af vores havneerhvervspark, siger han. Samarbejdsaftalen mellem de to havne blev skrevet under i Canada 13. juni. Det er intentionen, at havnene skal sætte fælles udviklingsprojekter i søen. - Det er vigtigt for os, at aftalen ikke blot er et stykke papir, men et egentligt samarbejde som begge parter forpligter sig til. På sigt vil det eksempelvis komme til udtryk med større udviklingsprojekter, der går på tværs af vores organisationer og måske endda andre aktører. Vi ser derfor meget frem til samarbejdet, siger Jesper Raakjær.

Opsummering:
Port of Aalborg har indgået et samarbejde med den canadiske havn Port of Saguenay om i fællesskab at finde frem til grønne løsninger.